Lê-Jou-Eier: Soetwoordjie-wraak – Vuurvliegie se lekkervurigeaffêre
My Afrikaans, Natuurverskynsels
Date: October 28, 2017Author: Vuurvliegie se lekkervurigeaffêre 15 Comments
Onse Hester laat ons hier in Blogland deur hoepels spring. So verskyn haar Lê-Jou-Eier opdrag hierdie week: Kyk mooi na die foto hieronder van die hottentotsgot (bidsprinkaan) genaamd Hot Lady wat aan 'n soetigheidjie sit en suie. Daar is 'n ernstige gesprek aan die gang wat ek nou hier gaan aanhaal:
Hot Lady: "Maklik. Jy hou hom teer vas en net voordat jy sy koppie begin afkou, fluister jy soetjies in sy oor: Liefling,
(Hier volg my vurige affere verder en onthou om na die video klaar te lees….)
…jy is so sterk en so slim. Jy is my tien-uit-tien. Liefie, kan jy ons toekoms sien. Klomp klein goggabies net soos jy…"
Mens (giggel): Genade, dit klink alte bekend. Smaak my die manlike geslag oor alle spesies heen word maklik verlei!"
Hot Lady (draai haar kop so skuins en kyk Mens aan met haar groot oge): Hierdie een keer per jaar moet 'n meisie alles uithaal om haar sin te kry, maar vanjaar was 'n wraaktog op die koop toe. Sien verlede jaar het ek vir my so 'n spiertier bygehaal. Jong, hy was flink en vurig. Wou net vry en vry. Ek het nie baie truuks nodig gehad nie. Hy was passievol en het soet woorde in my nek gefluister. Ek het gesug en net sag agtertoe gereik en met my voeler so om sy kop gekielie. "A, liefie, jy maak my mal", het hy uitasem geroep. "Moenie stop nie".
Mens: Hot Lady jy maak my bloos…
Hot Lady: Sjuut, moenie onderbreek nie. Die beste kom nog. Sien jy die hakies aan my voelers… dis nie vir die mooi nie. O, nee, dis om beter te kan vasvat. En het ek nie vasgevat nie. Haak, knars, girts. Af is sy kop. Hy het dit nie sien kom nie. Wat 'n heerlike versnapering, want na die liefdesdaad, het ek nog baie werk om te doen. Soms is daar tot 70 goggabies wat gevoed moet word. 'n Meisie moet beplan, jy weet.
Maar, ek wil jou eers van die onderbreking vertel, wag, hier is die video…kyk self wat my nuutste eks, Sticks aangevang het. Dit was 'n lang jaar….
Mens: Jinne Hot Lady, so 'n karnallie, 'n man pla nie 'n vrou in kraam nie!
Hot Lady: Glo my Sticks gaan op die ou einde die hoogste prys betaal. Ek moet gaan….
Hot Lady vlieg weg. Die volgende aand kom kuier sy weer oudergewoonte by Mens. Mens is verheug.
Mens: En toe. Was jy suksesvol? Vertel, vertel toe!
Hot Lady: So het ek maar na die misgeboorte heel jaar my plan agtermekaar gekry en vir Sticks op my radar gehou. Toe dit gisteraand daai tyd word, het ek hom nadergelok. Glimlaggies, fladderende oge, jy weet. Man, hy het geval vir die soete stroop in sy ore. Hy kon omtrent nie wag nie. Hy was nie 'n sleg vryer nie. Lekker fris. Oe, en hy was praterig: "Jy is wonderlik, beeldskoon, jy maak die gogga in my wakker," het hy aangehou en aangehou. Dan kielie hy so oor my rug. Ek moet bely, dit het warm rillings deur my lyf gestuur. Saamkoer was nie moeilik nie.
Mens (bloos): En toe?
Hot Lady: Man so op die kort draai, toe fluister ek met my voeler so agter sy kop: "Skatlam, onthou jy my? Laas jaar, op die stoep?"
Ek hou so bietjie stywer vas.
Al wat hy kon uitkry was:"O bliksem, dis jy…."
Toe is dit verby… hy het dit nie sien kom nie. Ek het hom goed terug gekry. Wraak kan lekker smaak.
Foto deur "Jasari", wat dit in die Wikipedia-ensiklopedie op die wêreldwye web tot openbare besit verklaar het ("released to the public domain")
Previous Previous post: Al is dit swaar, juig oorwinning
Next Next post: Great tips
15 thoughts on "Lê-Jou-Eier: Soetwoordjie-wraak"
My tone het vir haar part omgekrul van lekkerkry…oor die wraak natuurlik. Die video, dis briljant!
Die video was omtrent 'n gelukskoot toe ek so rond google oor die mantisse…. die ou het dit wraggies oulik gedoen!
Jy is so oulik! 😁
Wonderlike skrywe! So het die ou bliksem sy rieme styfgeloop. Ek het nou so gelag; jy het my dag gemaak, nee, sommer my hele naweek. Haai, ek hou nie van wreedheid nie, maar BWAHAHA hierdie is 'n goeie een.
Toe ek daai video kry toe spin die storie. Bly as ek jou opvrolik. Jy laat ons breinbuig soos altyd. Dankie.
Ek was eintlik bang ek sou gestenig word oor hierdie een, maar dit was bedoel as ligte humor. Dankie dat jy deelgeneem het.
Die video is puik en maak vir 'n lekker storie. Gelag vir die einde!!!
Dis nou baie oorspronklik…gebasseer op 'n fantastiese video! Puik geskryf.
Perfek vir die geleentheid geskryf. So kom n man aan sy einde as hy nie fyn loop nie!. Lekker gelag hier in my binneste
Dankie. Bly jy het dit geniet.
Stem saam jy sukkel nie met 'n verwagtende vrou nie, Ek sluk maar nog swaar aan die eindes van hierdie verhale, O ja nou onthou ek, dis nie ek wat die slukwerk doen nie